|  |  |
| --- | --- |
|  |  |
| Tusarniaavigineqartunut ilaliussami tusarniaavigineqartut allattorsimaffianni allassimasunut | 24. maj 2024  2024-732 |

# Silaannakkut angallanneq pillugu inatsisip allanngortinneqarnissaanut inatsisip Kalaallit Nunaannut atuutilersinneqarnissaa pillugu peqqussummut missingiutip tusarniutigineqarnera

Matumuuna Transportministeriap silaannakkut angallanneq pillugu inatsisip allanngortinneqarnissaanut inatsisip Kalaallit Nunaannut atuutilersinneqarnissaa pillugu peqqussummut missingiut tusarniutigalugunassiuppaa.

Silaannakkut angallanneq pillugu inatsisip allanngortinneqarnissaanut inatsisip Kalaallit Nunaannut atuutilersinneqarnissaa pillugu peqqussummut missingiutip siunertaraa silaannakkut angallanneq pillugu inatsimmut allannguutit, Folketingip ulloq 30. november 2023 akuersissutigisai, Kalaallit Nunaannut atuutilersinneqarnissaat (inatsit nr. 1569, 12. december 2023-meersoq).

Peqqussummut missingiutip silaannakkut angallanneq pillugu inatsisip allanngortinneqarnissaa tunaartaraa, Kalaallit Nunaannut atuuttuusumik, immikkoortuni sisamani:

Siullermik missingiutikkut Havarikommissionip misissuinissamut pisussaaffiata sinaakkutaanik allanngortitsinissaq siunertaavoq. Siunnersuutikkut Havarikommissionip misissuinissamut pisussaaffia annertusineqassaaq ajutoornerit tamarmik ilaatinneqartussanngorlugit, ajorluinnartunik imaluunniit ilungersunartunik ajutoornernik kinguneqartut, tassunga ilagitillugit silaannakkut angallatinik oqitsunnguanik aamma sportsfly-nik oqitsunik ajutoornerit, taamaattoq ajutoornerit pinnagit, taamaallaat faldskærmit, drageflyt, glideskærmit imaluunniit paratriket akuuffigisaat.

Tulliatut Havarikommissionip suliami annertunerusumik misissuinissaanut transportministerip inassuteqarsinnaanermut piginnaatitaaneranut tunngatillugu silaannakkut angallanneq pillugu inatsimmi aalajangersakkat allanngortinneqarnissaat siunniunneqarpoq. Allannguutip isumannaassavaa, Havarikommissionip oqartussaqarfittut arlaannaannulluunniit attuumassuteqanngitsutut ingerlanissaa, ilitsersorneqarnissamut pisussaaffeqarani, aammattaaq transportministerip Havarikommissionimut annertunerusumik misissuisoqarnissaa pillugu noqqaassuteqarsinnaanerata attatiinnarneqarnissaa isumannaarneqassalluni.

Dronet inuussutissarsiutaaneranni ilisimasalinnut suliffittut ukiuni kingullerni alliartorneranut atatillugu, silaannakkut angallanneq pillugu inatsimmi tunngavimmik pilersitsinissaq siunnersuutigineqarpoq, Kalaallit Nunaannut atuuttumik, dronet suliaqarfiini piginnaatitsissutinik tunniussisinnaanngornissaq, taamalillutik dronet suliaqarfiini suliat, pisortat oqartussaqarfiinut allanut, kattuffinnut namminersortunut, suliffeqarfinnut aamma sulianut ilisimasalinnut tunniunneqarsinnaasunngortillugit, tamanna silaannakkut angallannerup isumannaallisarneqarneranut sunniuteqassanngitsoq nalilerneqarpat.

Kingullertut peqqussummut missingiutip siunertaraa, silaannakkut angallanneq tamaat eqqarsaatigalugu innuttaasut aamma suliffeqarfiit digitalimik aaqqissuussinernik, Trafikstyrelsenip atugassanngortitaanik, aallaaviusumik atuinissaat pillugu transportministeri malittarisassanik aalajangersaanissamut piginnaatinneqarnissaa, taamaaliornikkut sunniuteqarluartumik sulianik ingerlatsisoqarnissaa pitsaanerpaamik tunngavissinniarlugu.

Aammattaaq silaannakkut angallanneq pillugu inatsimmi teknikkikkut / oqaatsitigut ataasiakkaanik allannguisoqarnissaa siunniunneqarpoq, atortutigut sunniuteqartussaanngitsunik.

Tamakkua saniatigut peqqussummut missingiummi § 1, nr. 1-ikkut aamma 12-ikkut siunnersuutigineqarpoq, silaannakkut angallanneq pillugu inatsimmi teknikkikkut aaqqiinissaq, Kalaallit Nunaannut atuuttunik.

Tusarniummut atortussat [www.hoeringsportalen.dk](http://www.hoeringsportalen.dk/)-mi pissarsiarineqarsinnaasunngortinneqassapput.

Transportministeriap oqaaseqaataasinnaasut pissarsiarinissaat inussiarnersumik piumasarivaa

**kingusinnerpaamik 21. juni 2024.**

Oqaaseqaatit [trm@trm.dk](mailto:trm@trm.dk)-mut aamma [sri@trm.dk](mailto:sri@trm.dk)-mut nassiuteqquneqarput.

Tusarniaaneq pillugu apeqqutit Simone Ritter-imut [sri@trm.dk](mailto:sri@trm.dk) imaluunniit oqarasuaat 72 26 70 51 atorlugit ingerlatinneqarsinnaapput.

Inussiarnersumik inuulluaqqusillunga

Simone Ritter  
Siunnersortaaneq