|  |  |
| --- | --- |
|  |  |
| Til høringsparterne på vedlagte høringsliste | Den 24. maj 2024  2024-732 |

# Høring over udkast til anordning om ikrafttræden for Grønland af lov om ændring af lov om luftfart

Transportministeriet sender hermed udkast til anordning om ikrafttræden for Grønland af lov om ændring af lov om luftfart i høring.

Udkast til anordning om ikrafttræden for Grønland af lov om ændring af lov om luftfart har til formål at sætte de ændringer af luftfartsloven, som Folketinget vedtog den 30. november 2023, i kraft for Grønland (lov nr. 1569 af 12. december 2023).

Anordningsudkastet lægger op til en ændring af luftfartsloven, som den gælder for Grønland, på fire punkter:

Med udkastet lægges indledningsvis op til en ændring af rammerne for Havarikommissionens undersøgelsespligt. Med forslaget udvides Havarikommissionens undersøgelsespligt til at omfatte alle havarier, hvor der opstår fatal eller alvorlig tilskadekomst, herunder havarier med ultralette luftfartøjer og lette sportsfly, dog ikke havarier, hvor det udelukkende er faldskærm, dragefly, glideskærm eller paratrike, der er indblandet.

Dernæst lægges der op til at ændre i bestemmelserne i luftfartsloven vedrørende transportministerens beføjelser til at pålægge Havarikommissionen at foretage yderligere undersøgelser i en sag. Ændringen skal sikre, at Havarikommissionen agerer som en uafhængig myndighed, der ikke er underlagt instruktionsbeføjelser, samtidig med at transportministerens adgang til at kunne anmode Havarikommissionen om at foretage yderligere undersøgelser sikres bevaret.

Med afsæt i den professionalisering, der er sket i dronebranchen over den seneste årrække, foreslås endvidere etableret en hjemmel i luftfartsloven, som den gælder for Grønland, der muliggør generel overladelse af beføjelser inden for droneområdet, så opgaver på droneområdet kan delegeres til både andre offentlige myndigheder, private organisationer, virksomheder og sagkyndige, i det omfang det vurderes, at det ikke vil have betydning for luftfartssikkerhedsniveauet.

Formålet med anordningsudkastet er afslutningsvis at give transportministeren bemyndigelse til at fastsætte regler om, at borgere og virksomheder på tværs af hele luftfartsområdet som udgangspunkt skal anvende de digitale løsninger, som Trafikstyrelsen stiller til rådighed, for derved bedst muligt at understøtte en effektiv sagsbehandling.

Endvidere lægges op til nogle lovtekniske/sproglige ændringer af luftfartsloven, der er uden materiel betydning.

Herudover foreslås der med anordningsudkastets § 1, nr. 1 og 12, at foretage nogle lovtekniske rettelser af luftfartsloven, som den gælder for Grønland.

Høringsmaterialet vil blive gjort tilgængeligt på [www.hoeringsportalen.dk](http://www.hoeringsportalen.dk).

Transportministeriet skal venligst bede om eventuelle bemærkninger

**senest fredag den 21. juni 2024.**

Bemærkninger bedes sendt til [trm@trm.dk](mailto:trm@trm.dk) og [sri@trm.dk](mailto:sri@trm.dk).

Spørgsmål til høringen kan rettes til Simone Ritter på [sri@trm.dk](mailto:sri@trm.dk) eller på 72 26 70 51.

Med venlig hilsen

Simone Ritter  
Chefkonsulent